Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 8. A Büntető Törvénykönyvről szóló 1978. évi IV. törvény
Paragraph Index: 1123

(2) bekezdése, mely szerint „a Magyar Köztársaságban az alapvető jogokra és kötelességekre vonatkozó szabályokat törvény állapítja meg, alapvető jog lényeges tartalmát azonban nem korlátozhatja”. Az információszabadság törvényes korlátozását jelentik például az államtitokról és a szolgálati titokról szóló törvény, valamint az üzleti titok védelmére vonatkozó törvényi rendelkezések. A közérdekű adatok megismeréséhez való jog és az üzleti titok védelméhez fűződő jog ütközhet minden olyan esetben, amikor e közfeladatot ellátó szervek valamilyen üzleti kapcsolatba kerülnek magáncégekkel például közbeszerzési eljárás, privatizáció, koncesszió révén, vagy az állami vagy önkormányzati vagyon bármilyen módon történő hasznosítása kapcsán, vagy pedig ha valamilyen, az állami, önkormányzati költségvetést érintő kedvezményt, támogatást nyújtanak magáncégeknek. Az állami, önkormányzati szervek a vagyonukkal, a közpénzekkel való gazdálkodás kapcsán gyakran kerülnek üzleti titkok birtokába. Ilyenkor a közérdekű adatok nyilvánossága 1999/79/II. szám elsőbbséget élvez, mégpedig olyan mértékig, hogy a közpénzek felhasználása, az állam gazdálkodása a nyilvánosság révén átlátható legyen. Az információszabadság alkotmányos jogával szemben a magáncégek üzleti adatainak titokban maradása nem tekinthető méltányolható érdeknek. Minden olyan magáncég, amely az államtól vagy az önkormányzattól támogatást, kedvezményt igényel, arra pályázatot nyújt be, vagy amely az állammal, önkormányzattal a közpénzeket érintő üzleti kapcsolatba kerül vagy ilyen vagyonnal gazdálkodik, köteles eltűrni az üzleti titokhoz fűződő jogának korlátozását. A koncesszió révén az állam, illetőleg az önkormányzat törvényben tételesen meghatározott tevékenységek gyakorlásának jogát visszterhes szerződéssel, időlegesen úgy engedi át, hogy a jogosultnak részleges piaci monopóliumot biztosít. A koncessziós díj rendszerint a központi költségvetést illeti. A Kotv. indokolása szerint „ha az állam (önkormányzat) a tevékenységet nem a saját vállalkozásában valósítja meg, úgy törvényi szinten szabályozott, nyilvános eljárás keretei között választhatja ki a számára — és az általa képviselt közösség számára — legkedvezőbb ajánlatot tevő személyt, illetőleg szervezetet”. Sem az adatvédelmi törvény, sem a koncesszióról szóló törvény idézett szabályai nem hagynak kétséget afelől, hogy a koncessziós szerződés megkötésével az állam vagy az önkormányzat közjavak felett rendelkezik. Ezért a koncessziós szerződés tartalma az információs jogok rendszerében nem minősülhet üzleti titoknak. A privatizációs szerződések, a különböző költségvetési támogatások és kedvezmények elnyerésére benyújtott pályázati eredmények nyilvánosságával kapcsolatban lefolytatott vizsgálataim nyomán (528/A/1996, 503/K/ 1997, 227/K/1998 számú ügyekben) korábban kialakított állásfoglalásaimmal összhangban álláspontom az, hogy az idézett jogszabályok alapján a koncessziós szerződésben foglalt információk bárki által megismerhető közérdekű adatok. A koncessziós szerződésbe foglalt olyan megállapodás, amelyben az állami vagy az önkormányzati szerv kötelezettséget vállal a szerződés tartalmának üzleti titokként kezelésére, ellentétes az Avtv. idézett 2. § 3. pontjával és 19. §-ával. Az Avtv. idézett szabályaiból következően a nyilvánosság követelménye nemcsak a pályázat kiírására, hanem eredményére is vonatkozik. Az eredménytelenül pályázóknak ugyanakkor méltányolható érdeke fűződik ahhoz, hogy pályázati ajánlatukban szereplő üzleti adataik titokban maradjanak. A pályázatot kiíró állami vagy önkormányzati szervet viszont abban az esetben nem terheli további titoktartási kötelezettség, ha az eredménytelenül pályázó a koncessziós eljárás szakmai vagy jogi megalapozottságát vitatva üzleti adatait maga hozza nyilvánosságra. A jogbiztonság szempontjából az volna a kívánatos, ha a Kotv. megfelelő módosítása révén a koncessziós eljárás valamennyi résztvevője: a pályázat kiírására jogosult állami és önkormányzati szervek valamint a pályázók a törvény egyértelmű rendelkezései alapján tisztában lehetnének azzal, hogy mely adatok nyilvánosságát kötelesek biztosítani, illetve tűrni.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes